En mandlig bilist sendte og modtog flere sms-beskeder, inden han med alt for høj fart ramte en bil ved Sindal i juli. Tre børn i bilen mistede livet. Sådan lyder påstanden fra Nordjyllands Politi i sagen mod den 39-årige mand. Ved sammenstødet med den anden bil, som var ved at svinge til venstre og væk fra Lendumvej, var farten oppe på 125 kilometer i timen, hævder politiet. I anklageskriftet, som onsdag morgen er frigivet, tiltales manden for at have blæst på færdselssikkerheden 16. juli, da han i en varebil kørte fra Løkken mod Lendum. Under kørslen brugte han håndholdt mobiltelefon og både modtog og afsendte sms'er, mens han kørte, hævder Nordjyllands Politi. Den 39-årige har tidligere afvist at have brugt mobilen, mens han kørte, men han har indrømmet, at farten var for høj. Politiet mener, at den alt for høje hastighed er hovedårsag til ulykken. Kravet er, at den 39-årige straffes med dagbøder. Frihedsstraf er ikke en mulighed i denne sag. Juristerne i politiet har nemlig besluttet ikke at rejse tiltale for overtrædelse af en paragraf i straffeloven om at optræde hensynsløst og dermed udsætte andre for livsfare. Det var en jævnaldrende kvinde, der sad ved rattet i den anden bil, som drejede til venstre. Hun bor til dagligt i Australien med sin familie, men var på besøg i sit hjemland. I bilen havde moren sine fire børn, og hun mistede de tre. De blev tre, ni og 11 år. Retssagen i Hjørring mod bilisten finder sted 24. oktober.

Opsummering:
I Sindal-ulykken tiltales bilisten også for at have sendt og modtaget sms-beskeder, mens han kørte.